MT Il-Ġurnal Uffiċjali ta’ l-Unjoni Ewropea C 7/8

Rapport finali ta' l-Uffiċjal tas-Smigħ fil-Każ COMP/F/38.638 — BR/ESBR

(Skond Artikoli 15 u 16 tad-Deċiżjoni tal-Kummissjoni 2001/462/KE, KEFA tat-23 ta' Mejju 2001 dwar it-termini ta' referenza ta' l-Uffiċjali tas-Smigħ f'ċerti proċedimenti tal-kompetizzjoni — ĠU L 162, 19.6.2001, p. 21)

(2008/C 7/05)

L-abbozz ta' deċiżjoni fil-każ imsemmi hawn fuq jagħti lok għall-osservazzjonijiet li ġejjin.

Il-każ preżenti beda wara applikazzjoni għal immunità mill-kumpanija Ġermaniża Bayer AG f'Diċembru 2002 u Jannar 2003 taħt l-avviż tal-Kummissjoni dwar l-immunità mill-multi u t-tnaqqis tal-multi f'każijiet ta' kartelli (l-Avviż ta' Klemenza) (1). Sussegwentement, fis-27 ta' Marzu 2003, saret ispezzjoni fil-bini ta' Dow Deutschland GmbH & Co. OHG (li issa hi Dow Deutschland Anlagengesellschaft mbH).

Fis-7 ta' Ġunju 2005, il-Kummissjoni ħarġet l-ewwel Dikjarazzjoni ta' Oġġezzjonijiet. Dikjarazzjoni oħra ta' Oġġezzjonijiet li ħadet post id-dikjarazzjoni preċedenti ġiet adottata fis-6 ta' April 2006. Ir-raġunijiet għal dan kienu jinkludu: provi ġodda pprovduti fir-risposti tal-partijiet għad-Dikjarazzjoni ta' l-Oġġezzjonijiet, u l-ħtieġa li jiġu ċċarati ċerti ċirkustanzi fattwali u legali, bħal-likwidazzjoni ta' destinatarju wieħed oriġinali u ż-żieda ta' destinatarju ġdid.

Fit-tieni Dikjarazzjoni ta' Oġġezzjonijiet il-Kummissjoni adottat il-fehma preliminari li l-15-il kumpanija li ġejjin kienu ħadu sehem f'kartell bi ksur ta' l-Artikolu 81 tat-Trattat tal-KE u l-Artikolu 53 tal-Ftehim taż-ŻEE.

— Bayer AG.

— Dow Chemical Company, Dow Deutschland Inc, Dow Deutschland Anlagengesellschaft mbH u Dow Europe GmbH.

— Eni S.p.A., Polimeri Europa S.p.A, u Syndial S.p.A.

— Shell Petroleum N.V., Shell Nederland B.V. u Shell Nederland Chemie B.V.

— Unipetrol a.s. u Kaucuk a.s.

— Trade-Stomil Ltd.

— Chemical Company Dwory S.A.

Id-destinatarji tad-Dikjarazzjoni ta' Oġġezzjonijiet ngħataw aċċess għall-fajl fil-forma ta' CD-ROM. Dikjarazzjonijiet orali u dokumenti relatati magħhom, li kienu saru fil-qafas ta' l-Avviż ta' Klemenza, kienu aċċessibbli fil-bini tal-Kummissjoni. Il-partijiet kienu intitolati li jieħdu n-noti, jisimgħu ir-reġistrazzjonijiet u/jew jaqraw it-traskrizzjonijiet imħejjija mill-Kummissjoni iżda ma ngħatawx permess jagħmlu kopji tad-dokumenti kkonċernati.

Diversi partijiet għamlu talbiet għal estensjoni taż-żmien li fih kellhom isiru r-risposti għad-Dikjarazzjoni ta' l-Oġġezzjonijiet, li ngħataw parzjalment. Il-partijiet kollha rrispondew fil-ħin.

Ir-risposta ta' Bayer AG għat-tieni Dikjarazzjoni ta' Oġġezzjonijiet kienet tinkludi elementi potenzjalment inkriminanti flimkien ma' oħrajn ġustifikattivi. Għaldaqstant, il-partijiet kollha għall-proċedimenti rċevew kopja tar-risposta u ġew mistiedna jesprimu l-fehmiet tagħhom dwar il-kontenut.

Il-biċċa l-kbira tal-partijiet talbu seduta orali skond l-Artikolu 12 tar-Regolament tal-Kummissjoni (KE) Nru 773/2004. Is-seduta saret fit-22 ta' Ġunju 2006. Il-partijiet kollha bl-eċċezzjoni ta' Trade-Stomil Ltd. kienu preżenti għas-seduta.

Fid-dawl tad-dikjarazzjonijiet bil-miktub u orali pprovduti lis-servizzi tal-Kummissjoni, il-ksur kif deskritt fid-Dikjarazzjoni ta' Oġġezzjonijiet ġie rivedut: b'mod partikolari l-oġġezzjonijiet li tqajmu kontra żewġ destinatarji (Chemical Company Dwory S.A. u Syndial S.p.A.) twaqqgħu u tnaqqas it-tul taż-żmien tal-parteċipazzjoni tat-tliet partijiet l-oħra (Unipetrol a.s., Kaucuk a.s. u Trade-Stomil Ltd.).

Involviment ta' parti terza

Fit-22 ta' Diċembru 2005, Manufacture Française des Pneumaticques Michelin (Michelin) ġiet inkluża fil-proċedimenti bħala parti terza interessata taħt l-Artikolu 27/3 tar-Regolament tal-Kunsill (KE) Nru 1/2003 u l-Artikolu 11(1) tar-Regolament (KE) Nru 773/2004. Hija ġiet għalhekk infurmata dwar in-natura u s-suġġett tal-proċedimenti u ġiet mistiedna sabiex tagħti l-fehmiet tagħha, kif għamlet sussegwentement. Michelin attendiet ukoll is-seduta orali. Michelin ġiet sussegwentement inkluża bħala persuna li għamlet ilment fuq il-bażi ta' lment issostanzjat skond l-Artikolu 5 tar-Regolament (KE) Nru 773/2004 u l-Artikolu 7 tar-Regolament (KE) Nru 1/2003, li ġie rreġistrat fit-12 ta' Mejju 2006. F'konformità ma' l-Artikolu 6 (1) tar-Regolament (KE) Nru 773/2004 Michelin irċeviet verżjoni mhux kunfidenzjali tad-Dikjarazzjoni ta' l-Oġġezzjonijet u ġiet mistiedna sabiex tagħti l-fehmiet tagħha. Michelin ressqet il-kummenti tagħha fil-15 ta' Novembru 2006.

Permezz ta' ittra bid-data tad-9 ta' Novembru 2006, indirizzata lili, Syndial S.p.A. u Polimeri Europa S.p.A kkontestaw l-istatus ta' Michelin bħala kwerelant fil-proċedimenti u esprimew dubju dwar id-dritt tagħha li tirċievi verżjoni mhux kunfidenzjali tad-Dikjarazzjoni ta' l-Oġġezzjonijiet. Permezz ta' ittra ddatata 10 ta' Novembru 2006, jien ikkonfermajt lil Syndial S.p.A u Polimeri Europa S.p.A li l-Kummissjoni kienet iddeċidiet li tagħti lil Michelin l-istatus ta' persuna li tagħmel ilment fuq il-bażi ta' interess leġittimu. Ladarba Michelin, bħala persuna li għamlet ilment, għandha dritt statutorju li tirċievi verżjoni mhux kunfidenzjali tad-Dikjarazzjoni ta' l-Oġġezzjonijiet u ladarba l-interess leġittimu fil-kunfidenzjalità ta' Syndial u Polimeri kienu ttieħdu f'kunsiderazzjoni mis-servizzi tal-Kummissjoni, jien infurmajt liż-żewġ kumpaniji li t-talba tagħhom ma kenitx se tinvolvi aktar azzjoni min-naħa tiegħi dwar din il-kwistjoni.

Fl-opinjoni tiegħi l-abbozz tad-deċiżjoni jirrigwarda biss l-oġġezzjonijiet rigward liema partijiet ingħataw l-opportunità li jesprimu l-fehmiet tagħhom.

Inqis li d-dritt li wieħed jinstema' ġie rrispettat f'dan il-każ għall-parteċipanti kollha fil-proċedimenti.

Brussell, it-22 ta' Novembru 2006. Karen WILLIAMS

(1) ĠU C 45/3, 19.2.2002.